Паколькі адукацыі Сакалоўскія не мелі, бацька Фёдар Адамавіч уладкаваўся дворнікам, а маці – прачкай. Клапаціцца пра будучыню сына ім не было калі, таму Несцер пачаў вучыцца толькі ў пятнаццацігадовым узросце, пасля кастрычніцкіх падзей. У Першай працоўнай школе Мінска, куды ён паступіў, давалі шырокую падрыхтоўку. Даволі значная ўвага ўдзялялася і музычнай грамаце. Гэта ўзрадавала Несцера, бо яго душа ляжала да песні, музыкі. Развітаўшыся з Вешкамі, ён сумаваў па любімых мелодыях дзяцінства. Калі ў школе ўзніклі гурткі мастацкай самадзейнасці, запісаўся ў адзін з іх. Спяваў, навучыўся іграць на балалайцы і стаў адным з актыўных школьных артыстаў.